Source: http://monitorulneamt.ro/csm-unic-cauta-revansa-cu-rapid/
Timestamp: 2020-07-16 02:36:34+00:00

Document:
CSM Unic caută revanşa cu Rapid » Monitorul de Neamț și Roman
■ voleibalistele pietrence au pierdut primul joc din play-off, din Bucureşti, dar pot egala scorul întîlnirii în duelul de la Polivalentă ■ partida va avea loc sîmbătă, 9 martie, de la ora 12.00 ■
Voleibalistele de la CSM Unic LPS Piatra Neamţ reiau pe 9 martie, duelul cu CS Rapid, în faza play-off-ului Diviziei A2, Seria Est. Prima manşă dintre cele două formaţii s-a disputat în urmă cu o săptămînă, pe 2 martie, la Bucureşti, iar gruparea gazdă s-a impus atunci cu 3:0 (-12, -19, -16). Pietrencele, pregătite de antrenorului Rareş Gavril vor avea ocazia acum să-şi ia revanşa şi să egaleze scorul general, în jocul programat de la ora 12.00, la Sala Polivalentă de pe Calea Romanului. „Va fi un joc dificil, dar noi vom încerca să cîştigăm. Am avut şi una dintre fete cu ceva probleme de sănătate săptămîna asta, a avut o răceală“, a declarat Rareş Gavril, antrenorul principal al echipei CSM Unic LPS. Dacă nemţencele vor reuşi să iasă învingătoare din partida de astăzi, va fi şi o a treia înfruntare, în Capitală, peste o săptămînă, pe 16 martie, echipa care se va impune în jocul decisiv urmînd să evolueze în turneul din 5-7 aprilie. După primele meciuri din etapa I a play-off-ului, de la finele săptămînii trecute, se cunoaşte deja o echipă calificată în faza superioară a competiţiei care se va finaliza cu promovarea în Divizia Naţională. Astfel, liderul clasamentului la finalul sezonului regulat, CS Medgidia, a disputat pe 1 şi 2 martie, ambele meciuri cu CTF Mihai I Bucureşti. Dobrogencele au cîştigat fiecare joc în minim de seturi (3:0) şi Medgidia a rămas singura echipă din întrecerile de senioare şi de seniori fără set pierdut în acest sezon. Fetele antrenate de Florin Voinea s-au calificat la turneul fazei a doua a play-off-ului. În celelalte meciuri s-au înregistrat rezultate normale, gazdele, echipele mai bine clasate la finalul sezonului regulat, impunîndu-se pe linie: Sîmbătă, 2 martie Gloria Buzău a învins pe Top Volei Constanţa cu 3:0; iar CSO Voluntari s-a impus cu 3:1 în faţa CSM Focşani, aşa încît astăzi, în afară de duelul de la Piatra Neamţ mai sînt programate meciurile: Top Volei Constanţa – Gloria Buzău şi CSM Focşani – CSO Voluntari. În Seria Vest, în primele jocuri disputate pe 2 martie, favoritele s-au impus în trei dintre cele patru meciuri disputate în prima etapă a play-off-ului. CSM Tîrgu Mureş – CSM Sighetu Marmaţiei 3:1; FC Argeş – Politehnica Timişoara 3:0; CSU Oradea – SCM U Craiova 3:0; CSM Sibiu – CSM Lugoj 0:3 (meciul a avut loc la Blaj). Cele opt formaţii care vor avansa în etapa a II-a din play-off se vor înfrunta în turneul din perioada 5-7 aprilie. Dat fiind că Liga Naţională este tot mai „subţire“, prin retrageri succesive ale echipelor cu probleme financiare, este foarte posibil să nu mai aibă loc şi turneul de promovare (19-21 aprilie), astfel încît în sezonul viitor al Diviziei A1 să fie acceptate patru echipe din eşalonul secund.
Cuvinte cheie:cautăCSMcurapidrevansaUnic

References: CSM 
 CSM 
 CSM 
 CSM 
 CSM 
 CSM 
 CSM 
 CSM